Täitsa talutav toit oli veresupp. Selleks lasti lihakeetmisvesi uuesti keema minna ja siis ammutati põdra rindkerest sinna kogunenud veri kätega keevasse lihaleende. Lisati põdra maost võetud poolseeditud toitu, visati peoga juurde nn tshuktshi porgandit (mingi liblikõielise taime juurt) ja ka mägisibulat. Keedeti seni, kuni veri ei kleepunud enam luulusika külge. Sel toidul oli küll imelik vere lagunemise lõhn, aga energiat andis samavõrra kui haises. Tavaliselt ei viitsinud mehed selle toiduga jännata ja seda keetsid jarangade juures naised.